Plazako jai eremua.
**Ermuko San Martin Azoka**, herritarren artean euskararen erabilpena areagotzeko helburu nagusiarekin, azaroaren bigarren larunbatean egiten den nekazal eta abere azoka da.

Historia
--------

1989 urtean sortu zen Ermuan Euskal Birusa Elkarte Kulturala eta urte horretan bertan antolatu zuen taldeak bere lehen San Martin Azoka, 2020an COVID-19aren murrizketen ondorioz ez beste denetan etenik gabe ospatu dena. 

Herritarrengan euskararen susperketa eta erabilera areagotzeko helburu nagusiak, beste batzuk izan zituen lagun: inguruko baserritarrak eta beraien produktuak ezagutzera ematea, sortu berria zen Drogetenitturri, Ermuko eta Mallabiko hilabetekariarentzat diru-iturri izatea…

Talogintza.
Hasierako urtean azoka egondako plaza (aurrerantzean San Martin plaza bezala ezagutua) eta hau inguratzen duen arkupea txiki geratu ziren, eta ondorioz antolatzaileek Kardinal Orbe plazara lekualdatu zuten azoka gunea.

Ibilbidea
---------

Etengabe hazten eta eraberritzen joan da azoka, gauza xume izatetik jai erraldoi bihurtu arte: talo-postua, astobusa, saiheski errea, artisauak, abere eta hegaztien erakusketa, herri-kirolak, umeen gunea, ikastetxeen postuak, dantzak, euskal-jantzi lehiaketa, aintzinako ofizioen erakustaldia, kalabaza-porra, argazki lehiaketa… 

Erdialdeko hainbat gunek hartzen dituzte egunarekin lotutako ekintzak: Santiago eliza inguruan artisauak, Martxoaren 8a plazan abere eta hegazti erakusketa, San Martin plazan umeen jolas-gunea, Goiko plazan ikastetxeen saltokiak, Probalekun idi-parea, Komentukuan herri-kirolak eta Kardinal Orbe plaza nagusian dantzak, sari-banaketak, errifak, sahieski-errea, taloak, Txikuri taberna herrikoia... 

Ortuari eta frutak, gazta, ogia, eztia, sagardoa eta txakolina ekoizten duten baserritarrek salmentarako ekartzen dituzte beraien produktuak. Epaimahai aditu batek baloratzen du ekarritakoen kalitatea eta zaporea, produktu mota bakoitzeko sari bana edo bina banatuz.

**Itsasti zanpantzar taldearen emanaldia plazan.**
Ermuarren artean urteen joan-etorriak ezinbesteko bihurtu ditu taloa jatea,Txikurixan batzea, baserritarrez janztea, txerriaren errifa erostea, kalabazaren porran parte hartzea, abereak ikustea, umeen jolasetan aritzea, lagun arteko babajana, arratsaldeko erromeria eta Larraindantza…

**Abere erakusketa Valdespina jauregiaren ondoan.**

Hainbat herritarren eta talderen laguntzaz gain, erakunde, enpresa, taberna eta denda ugariren babesa ere jasotzen du Euskal Birusa taldeak. Errifaren zozketa, talo eta saiheski salmenta zein Txikuri tabernen bidezko diru-etekinek, taldeak euskararen aldeko bere egitasmoak aurrera eramateko bermea suposatzen dute.

**Azokako jai guneen mapa. 2023.**

Erreferentziak
--------------

1. ↑    Elkartea, Euskal Birusa.  (2018-10-31). «BADATOR SAN MARTIN !! - Euskal Birusa» *EUSKALBIRUSA.EUS* (Noiz kontsultatua: 2022-11-27).
2. ↑   «Euskera - Feria agrícola de San Martín - Programación de San Martín» *www.ermua.es* (Noiz kontsultatua: 2022-11-27).

Kanpo estekak
-------------

* Bideoa: San Martin Azoka 2013
* Bideoa: San Martin Azoka 2022

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q115148196

 |

* Wd Datuak: Q115148196